Loftmynd af klakastíflunni í Hvítá 2018 . Ljósmynd : Lögreglan á Suðurlandi . Lögreglan á Suðurlandi sendi frá sér eftirfarandi tilkynningu um klakastíflu í farvegi Hvítár . „ Í gærkvöldi fékk lögreglan á Suðurlandi tilkynningu um að klakastífla væri í farvegi Hvítár fram af landi Vaðness . Stíflan er sögð loka ós Höskuldslækjar og leggst vatn úr honum nú að sumarhúsabyggð á bökkum árinnar norðanmegin . Ekki er vitað til þess að tjón hafi orðið af . Skv. tilkynningunni hafði tilkynnandinn fyrst orðið þessa ástands var í fyrradag og í gær hafði heldur sjatnað í árfarveginum . Sveitarstjórar í Grímsnes - og Grafningshreppi , Flóahreppi og í Árborg hafa verið upplýstir um málið og verður staðan skoðuð í dag þegar bjart er orðið . Í febrúar 2018 kom klakastífla á sama stað og flæddi þá að umræddum sumarhúsum þannig að eitthvert vatnstjón hlaust af . Sú stífla ruddi sig skömmu síðar . “